  Туспуктэм: Иван Коновалов Наталия Сильвестрова 27-тӥ толсуре Ижкарын Йӧскалык лыдӟиськонниын Удмуртилэн кивалтэтэзлэсь 2023-тӥ ар понна литература премиезлэсь лауреатъёссэ пусъён ужрад ортчиз. Туэ данъетэз вань номинациосын удмурт гожъясьёс басьтӥзы. Ужрадэ ивортодэтъя «Удмуртия» агентстволэн корреспондентэз вуылӥз. Туэ вожвылъяськонэ 25 автор 29 произведениеен пыриськиз. Вормисьёсты ньыль номинациын шараязы: Пётр Захаров «Чупчи крезь» уженыз «Лучшее драматургическое произведение» номинациын; Ульфат Бадретдинов «Айгуль – Толэзь сяська» книгаеныз «Лучшее литературно-художественное произведение (роман, повесть, рассказ)» номинациын; Татьяна Чернова «Туривесь» бичетэныз «Лучшее поэтическое произведение (поэтический сборник)» номинациын; Вениамин Ившин «Асьме палась пӧйшуръёс» бичетэныз «Лучшее литературное произведение для детей и юношества» номинациын. Вениамин Ившинлэн книгаяз элькунысь пӧйшуръёс сярысь веросъёс, кылбуръёс, очеркъёс, дневник выллем гожъямъёс пыризы. Со инкуазез яратэмзэ пусъе. Соин гожъяськись бичетэз бордын мыло-кыдо ужаз. « Мон уже кутӥ трос книгаосты, озьы ик аслэсьтым чакланъёсме. <…> Пӧйшурасьёслэсь верамъёссэс, тужгес но Кез ёросысь. Отын мон вордӥськемын бере, соос монэ ӟеч тодо, мылкыдзэс усьто вал туж ӟеч. <…> Гуртын улэм адямиослэн но тодэ ваёнъёссы, адӟылэмъёссы, тросэз соос татчы пыртэмын » Вениамин Ившин, Удмуртиысь кивалтэтлэн литература премиезлэн лауреатэз Удмурт калыклэн пӧйшуръёсын герӟаськем трос гинэ сям-йылолъёсыз, чакламъёсыз вань. Соос но бичетэ пыризы. Книгаез кылдытыны школаосысь дышетӥсьёс куризы, вера автор. Угось нылпиослы удмурт кылын сыӵе литература трос ӧвӧл. « Кызьы Удмуртие вуизы, шуомы, ондатраос, кызьы соослэн удмурт нимъёссы, кыӵе синоминъёссы, пӧртэм ёросъёсын пӧртэм сямен верало. Гондырлэн но туж трос нимъёссы, кионлэн но » Вениамин Ившин, Удмуртиысь кивалтэтлэн литература премиезлэн лауреатэз Ульфат Бадретдиновлэн «Айгуль – Толэзь сяська» книгаяз яратонлы сӥзем повесть, новеллаос вань. Озьы ик 17 очеркъёс пыризы, отын со тодмо адямиосты возьматыны тыршиз.  « Соос пӧлын Егор Загребин, артист Геннадий Корепанов-Камский, тодмо кивалтӥсьёс – ваньзы удмуртъёс. Соос куд-огез улонысь но кошкемын ини. Очеркысь соослэн улэм-вылэменызы тодматскиськод. Туала адямиос тодозы, сыӵе адямиос вал шуыса » Ульфат Бадретдинов, Удмуртиысь кивалтэтлэн литература премиезлэн лауреатэз Ужъёс, одӥг «липет улэ огазеяськыса, мукет адӟисько, выль сямен усьтӥсько», вера автор. « Книга соин но дуно, со дор выллем луэ пӧртэм-пӧртэм произведениослы. Соос ог-огзылы юртто, кадь » Ульфат Бадретдинов, Удмуртиысь кивалтэтлэн литература премиезлэн лауреатэз Ульфат Бадретдиновлэн верамезъя, кивалтэтлэн премиез писательёс понна ужазы пыӵатэм сюлэмзэс, тыршемзэс, сое гожтыны быдтэм кужымзэс но дырзэс дунъян луэ. соин ик со туж кулэ.  Вожвылъяськонын вормисьёслы дипломъёсты Удмуртиысь печатья но калыке ивортодэт вӧлмытонъя агентстволэн кивалтӥсез Александр Валов, Удмуртиысь йӧскалык лыдӟетъюртлэн кивалтӥсез Татьяна Тенсина, вожвылъяськонъя орӥлэн ёзчиосыз сётӥзы.  Элькун кивалтэтлэсь литературая премизэ 2013-тӥ арысен сётъяло. Солэн валтӥсь ужпумез — гожъяськон мылкыдэз ӝутон но литература удысэз азьланьтон. Тодэ вайытом, кылем арын кивалтэтлэсь премизэ удмурт кылбурчи басьтӥз. Ватсалом, 2024-тӥ арын Удмуртиысь кивалтэтлэсь литература премизэ басьтон понна куриськонъёсты кутон 1-тӥ южтолэзьысен 1-тӥ куартолэзёзь мыноз.  Тегъёс: Литература данъетъёс удмуртъёс Ижкар Удмуртия  